Mart Normet

Mart Normet (sündinud 10. märtsil 1979) on eesti ajakirjanik ja produtsent.

Ta on osalenud Eesti Laulu, Maailmakoristuspäeva ja heategevuskontserdi Slava Ukraini korraldamises.

Haridus 
Mart Normet lõpetas Pärnu 6. Keskkooli 1996. aastal. Seejärel jätkas õpinguid Tartu Ülikoolis, mille lõpetas ajakirjanduse erialal 2001. aastal. Samal aastal alustas magistriõpinguid Eesti Kunstiakadeemias interaktiivse multimeedia erialal (kursuse juhendaja Mare Tralla).

2003. aastal õppis Normet Erasmuse programmi raames vahetusüliõpilasena kevadsemestri Londonis Westminsteri ülikoolis.

Mart Normet lõpetas kunstiakadeemia 2004. aastal. Tema teoreetilise lõputöö „Jälgimisühiskond ja mobiiltelefon“ põhjal kirjutatud artikkel ilmus ajakirjas Akadeemia (5/2005) ning sai aasta parimate artiklite hulgas hõbepreemia.

2020. aastal astus Mart Normet Tartu Ülikooli usuteaduskonnas religiooniuuringute magistrantuuri. Teise magistrikraadi poole liikumist selgitas Normet Postimehe intervjuus niimoodi: „See on absoluutne nauding, kui saab ülikooli sammaste taga tunda end ruumis kõige rumalamana ja muudkui ammutada tarkust usundite, kultuuride, antropoloogia ja inimeseks olemise kohta.“

Töö

Raadio 
Mart Normet töötas keskkooli kõrvalt Pärnu Päikeseraadios saatejuhtina aastatel 1994–1996, juhtides ja toimetades erinevaid saateid.

Tartu Ülikoolis õppimise ajal juhtis koos kursusekaaslase Sten Teppaniga Raadio Tartus "Tudengiraadio“ saadet.

2006. aasta sügisel alustas ta Raadio 2 hommikuprogrammi "Silmad lahti!“ juhtimist koos Vaiko Epliku ja Erik Mooraga. 2007. aasta alguses jätkus "Silmad lahti!“ ilma Vaiko Eplikuta. Mart Normet juhtis hommikuprogrammi koos Erik Mooraga kuni 2018. aasta suveni, mil Normet võttis vastu töö Eesti Televisiooni meelelahutussaadete toimetuse juhatajana. Teletöö kõrvalt jätkas Normet Mooraga raadiosaadete (sh saade "Tagasi tulevikku") juhtimist Raadio 2-s.

2020. aastast on Mart Normet juhtinud Vikerraadios "Vikerhommiku" saateid koos kaassaatejuhtidega.

Televisioon

Ruut 
Mart Normet alustas telekarjääri produktsioonifirmas Ruut, kus töötas eri telekanalite saadete kaastoimetajana:
 „A4” – toimetajad Epp Petrone, Ave Lepik, Mart Normet (TV3, 2001–2003)
 „Koosolek” – toimetajad Tiina Jõgeda ja Mart Normet (TV3, 2002–2004)
 Eesti-Läti-Leedu ühissaade „Farm“ – toimetaja Mart Normet (TV3, 2003)
 „Kahvel” – toimetaja Mart Normet (TV3, 2005–2007)
 „Ärapanija” – vastutav toimetaja ja tegevprodutsent, toimetajad Mart Normet, Ave Lepik, Erik Moora ja Tõnis Leht (2003–2008).

Eesti Televisioon 
Mart Normet juhtis aastatel 2009–2017 Eesti Televisiooni meelelahususaadete toimetust. Toimetuse juhina tõi eetrisse mitmed uued saated: “Tujurikkuja“, „Ringvaade“, „Eesti TOP 7“ jm ning osales Eesti Televisiooni turundamisel, sh produtsendina projektiga "Saatejuhtide vahetus" (2014, 2015), millega võideti turundusauhindu nii Eestis kui ka välismaal.

Aastatel 2009–2018 oli Normet Eesti Laulu produtsent ja Eesti Eurovisiooni delegatsiooni juht (aastatel 2009–2015 juhtis Eesti Laulu ja Eesti delegatsiooni koos Heidy Purgaga).

Normet oli üks 2010. aasta Eesti Laulu finaali vaheklippide "Pean saama Eurovisioonile, muidu suren!" stsenariste koos Ott Sepa, Märt Avandi ja René Vilbrega. Muusika lõi lauludele Madis Aesma.

World Cleanup Day 24h broadcast 
Mart Normet oli 2018. aastal esimese Maailmakoristuspäeva 24-tunnise otsesaate peaprodutsent, mis läks eetrisse Facebooki ja Youtube'i platvormil. Saate stuudioks kohandati Tallinna Ülikooli aatrium. Saatejuhid olid Colm Flynn Iirimaalt ja Zihlo Ndlovu Zimbabwest. Ülekande tuumikmeeskonda kuulusid veel Ermo Säks, Krista Luts, Keiti Väliste, Mari Tamm, Anette Parksepp, Andrus Rebane.

Piip ja Tuut TV

2020. aastal lõi Mart Normet koos Piip ja Tuut Teatriga veebiplatvormi Piip ja Tuut TV, kuhu toodeti aabitsast inspireerituna iga tähe kohta eraldi humoorikas ja hariduslik saade.

Saatejuht-produtsent 
2021. aastast toodab Mart Normet telesaateid, kus on ise saatejuhiks.

2021. aasta kevadhooajal ja sügishooajal oli Kanal 2 eetris satiirisaade "Teletop", kus püsikommentaatorid Mart Juur ja Peeter Oja ning külaliskommentaarorid (Andrus Kivirähk, Gaute Kivistik, Ari Matti Mustonen, Maris Kõrvits, Kertu Moppel jt) võtsid kokku nädala sündmused ning nende hääletuse tulemusel tekkis nädala edetabel. 2021. aasta aastavahetusel läks eetrisse sama meeskonna toodetud "Suur aastavahetuse mälukontroll", kus lisaks Juurele ja Ojale kommenteerisid lõppevat aastat Ott Sepp ja Märt Avandi. "Teletopi" saated on kuulatavad ka taskuhäälingusaatena.

2021. aasta suvel intervjueeris Mart Normet viie parlamendierakonna naispoliitikuid: Yana Toomi, Riina Solmani, Marina Kaljuranda, Helle-Moonika Helmet ja Keit Pentus-Rosimannust. Saatesari "Võimsad naised" oli Kanal 2 eetris. Saatega oli Mart Normet nomineeritud 2022. aasta Eesti Filmi- ja Teleauhindadel "Parima intervjueerija" auhinnale.

2022. aasta veebruaris oli Kanal 2 eetris reisisaade "Tunni ajaga ümber maailma", kus saatejuhid Mart ja Britt Normet väisasid Dubais toimunud maailmanäitust EXPO 2020.

2022. aasta sügisel jõudis Kanal 2 eetrisse Mart Normeti sarisaade "Öökülaline", kus saatejuht läheb tuntud inimestele külla kaheks päevaks ja üheks ööks. Septembris olid eetris "Öökülalise" saated, mille kangelased olid Mait Malmsten, Nublu, Lenna Kuurmaa, Urmas Sõõrumaa. Detsembris on eetris Mart Haber ja Taivo Piller, Kristina Šmigun-Vähi, Kristiina Ehin, Urmas Viilma.

Rahvusvaheline tegevus 
 Rahvusvahelise teleauhinna Rose d’Or komöödia-kategooria žürii esimees 2016, 2017 ja žürii liige 2018
 Rootsi eurolaulu valimise finaali Meldodifestivalen žürii liige 2014, 2015, 2016
 Soome eurolaulu valimise finaali Uuden Musiikin Kilpailu (UMK) žürii liige 2017
 Armeenia eurolaulu valimise finaali Depi Evratesil žürii liige 2017
 Norra eurolaulu valimise finaali Melodi Grand Prix žürii liige 2018

Raamatud 
2014. aastal ilmus Mart Normeti raamatu "Minu Tenerife", mis ilmus Petrone Prindi "Minu"-sarjas. Raamatu alapealkiri on "Noor pensionär" ja see räägib ületöötamise tõttu perega pooleks aastaks Tenerifele kolimisest ja puhkama õppimisest. Go Reisiajakiri valis Tiit Pruuli eestvedamisel selle üheks aasta paremaks reisiraamatuks.

Isiklikku
Mart Normeti isa oli Ingo Normet, ema on Tiia Kriisa.

Mart Normet on abielus Britt Normetiga. Mardil on eelmisest kooselust tütar Nele ning Britil pojad Oskar Joseph ja Artur.

Ta on Tallinn Vanalinn Rotary klubi liige.

Viited

Eesti ajakirjanikud
Sündinud 1979
Eesti teleprodutsendid